b'\n_START_ARTICLE_\nKarin Maria Bruzelius\n_START_SECTION_\nKarriere\n_START_PARAGRAPH_\nHun er jur. kand. fra Lunds universitet (1964) og Master of Laws (1969). Hun var tingsnotarie ved r\xc3\xa5dhusr\xc3\xa4tten i G\xc3\xb6teborg i 1964, og arbeidet i Justisdepartementet i Norge fra 1965 til 1982 som byr\xc3\xa5sjef, underdirekt\xc3\xb8r og ekspedisjonssjef. Hun var advokat i Sj\xc3\xb8assurand\xc3\xb8renes Centralforening 1982\xe2\x80\x931987, ekspedisjonssjef i Samferdselsdepartementet 1987\xe2\x80\x931988 og departementsr\xc3\xa5d i Samferdselsdepartementet 1989\xe2\x80\x931997. Hun var den f\xc3\xb8rste kvinne som ble utnevnt til departementsr\xc3\xa5d i Norge._NEWLINE_Hun tiltr\xc3\xa5dte som h\xc3\xb8yesterettsdommer i Norges H\xc3\xb8yesterett 6. oktober 1997. Bruzelius ble i statsr\xc3\xa5d 7. januar 2011 etter s\xc3\xb8knad gitt avskjed i n\xc3\xa5de fra og med 1. mars samme \xc3\xa5r._NEWLINE_Bruzelius var leder for Norsk Kvinnesaksforening 1978\xe2\x80\x931984, og var ogs\xc3\xa5 nestleder i periodene 1974\xe2\x80\x931978 og 2014\xe2\x80\x932016. Hun har ogs\xc3\xa5 v\xc3\xa6rt styremedlem i International Alliance of Women. Hun er fra 2016 medlem av Norges kvinnelobbys ekspertutvalg for kvinne- og likestillingspolitikk. Hun ble valgt til leder i Norsk Kvinnesaksforening for andre gang i 2018 og etterfulgte da Marit Nybakk._NEWLINE_Hun var leder for Petroleumsprisr\xc3\xa5det fra 1987 til 2004 og medlem av Den faste voldgiftsdomstolen i Haag fra 2004 til 2010. Hun er medlem av redaksjonsr\xc3\xa5det i Nordic Journal of International Law og bidragsyter til Norsk lovkommentar, Norges Lover og Knophs oversikt over Norges rett. Hun har ogs\xc3\xa5 v\xc3\xa6rt medlem av Komit\xc3\xa9en til bevarelse av Polarskipet Fram og styremedlem i Tim Greves symposium.\n_START_SECTION_\nPrivatliv\n_START_PARAGRAPH_\nHun er samboer med jusprofessor Inge Lorange Backer, som er tidligere ekspedisjonssjef i Lovavdelingen i Justisdepartementet. Dette medf\xc3\xb8rte at hun som h\xc3\xb8yesterettsdommer ofte var inhabil i saker hvor staten var part.\n_START_SECTION_\nMoen-saken\n_START_PARAGRAPH_\nPrivatetterforsker Tore Sandberg anmeldte de tre h\xc3\xb8yesterettsdommerne Bruzelius, Magnus Matningsdal og Eilert Stang Lund i 2006. Sandberg anmeldte dommerne for \xc3\xa5 f\xc3\xa5 vurdert om de tre hadde gjort seg skyldig i grov uforstand i tjenesten da de vurderte gjennopptakelsesbegj\xc3\xa6ringen av sakene mot Fritz Moen. En enstemmig  kontrollkomiteen p\xc3\xa5 Stortinget bestemte den 5. februar 2008 \xc3\xa5 \xc3\xa5pne sak for \xc3\xa5 vurdere om de tre h\xc3\xb8yesterettsdommerne skulle stilles for riksrett i etterkant av justismordet. Den 8. mai samme \xc3\xa5r besluttet et flertall i komiteen at det ikke var grunnlag for \xc3\xa5 g\xc3\xa5 til riksrettssak.'